**Zápisnica z mimoriadneho zasadnutia Obecného zastupiteľstva konaného 15.10.2015 na Obecnom úrade v Kordíkoch .**

Prítomní poslanci : Ing.Petra Polončíková, RNDr. Jaroslava Bobáková,Mrg. Juraj Kundrata, Ján Donoval, Ing. Pavol Drábik

Overovatelia zápisnice : Ján Donoval a Ing. Pavol Drábik

Zapisovateľka : Iveta Tučeková

Občania: vid prezenčná listina

Program : **1.** **Otvorenie**

 **2. Určenie overovateľov zápisnice + určenie zapisovateľa**

 **3. Vyhlásenie voľby hlavného kontrolóra obce Kordíky**

 **4. Schválenie rokovacieho poriadku**

 **5. Schválenie VZN Trhový poriadok a VZN o podmienkach predaja výrobkov**

 **a poskytovania služieb na trhových miestach**

 **6. Schválenie zámeru na predaj pozemku v Tajove pánovi P.Gregorovi**

 **7. Rôzne**

 **8. Záver**

**1.** **Starosta obce privítal** prítomných poslancov a občanov a oboznámil ich s programom zasadnutia.

**2.** Za **zapisovateľku** bola určená Iveta Tučeková a za **overovateľov** Jána Donovala a Ing. Pavla Drábika .

Poslanci s predložením jednohlasne súhlasia.

**3.** **Starosta obce** informoval poslancov obecného zastupiteľstva **o vzdaní sa funkcie** novozvolenej **hlavnej kontrolórky obce Kordíky** paní **Viery Daubnerovej** v zmysle § 18a, ods.8, písm. a, zákona č. 369/1990 Z.z. o obecnom zriadení v znení n.p.p. ku dňu 02.10.2015 z rodinných dôvodov.

Vzhľadom na tieto informácie **starosta obce navrhol** poslancom obecného úradu vyhlásiť **novú voľbu hlavného kontrolóra obce Kordíky.**

**Obecné zastupiteľstvo vyhlasuje voľbu hlavného kontrolóra obce Kordíky** na obdobie 2015-2021 v zmysle § 18a, ods.2 zákona č. 369/1990 Zb. o obecnom zriadení v znení neskorších predpisov **na 26.11.2015.** Voľba na funkciu hlavného kontrolóra obce Kordíky bude priama s tajným hlasovaním. Písomné prihlášky s uvedenými náležitosťami sú uchádzači povinní odovzdať v termíne do 12.11.2015 do 16:00h na Obecný úrad Kordíky, Kordíky č. 59, 976 34 Tajov.

Poslanci s návrhom jednohlasne súhlasili.

**4.** **Starosta obce opäť predložil návrh upraveného rokovacieho poriadku** obce Kordíky. Pôvodný rokovací poriadok je z roku 2010 a starosta obce navrhol zmeniť, resp. upraviť znenie len v niektorých bodoch rokovacieho poriadku.

Poslanci s návrhom jednohlasne súhlasili.

**5. Starosta obce Kordíky oboznámil** poslancov obecného zastupiteľstva s novým **VZN o podmienkach predaja výrobkov a poskytovania služieb na trhových miestach a s novým VZN Trhový poriadok.** Obidva návrhy VZN boli zaslané aj na Regionálny úrad verejného zdravotníctva a na Regionálnu veterinárnu a potravinovú správu Banská Bystrica a ku obidvom bolo doručené na obecný úrad Kordíky záväzné súhlasné stanovisko.

Poslanci s návrhom jednohlasne súhlasili.

 Starosta obce Kordíky informoval poslancov obecného zastupiteľstva aj o tom, že treba určiť **výšku nájomného za predajné zariadenie alebo prenajatú plochu**. Výšku tohto nájomného obecné zastupiteľstvo schválilo **na 2,-€ /m2 na 1 deň + reálne náklady na elektrickú energiu**.

Poslanci jednohlasne súhlasili.

**6. Starosta obce** informoval poslancov obecného zastupiteľstva o doručenej žiadosti pána P.Gregora o odpredaj pozemku v obci Tajov pri sklade štiepky. Jedná sa o parcelu 511/41 z nej 41 m2 a o parcelu 511/40 z nej 42 m2. Obidve tieto parcely sú v podielovom vlastníctve Farského úradu Tajov a obcí Tajov, Kordíky, Králiky a Riečka.

Poslanci so zámerom súhlasili.

**7. V bode rôzne starosta obce Kordíky** vyzval prítomného občana Ing. Dušana Sedláka, aby predniesol poslancom obecného zastupiteľstva predbežný podnikateľský zámer na vytvorenie obecného podniku a využívanie obecných pozemkov v nasledujúcich rokoch.

**Občan Ing. Dušan Sedlák** rozdal poslancom obecného zastupiteľstva predbežný podnikateľský zámer Obecného podniku služieb Kordíky, kde boli predbežné náklady a výnosy pre rok 2016,ktoré sú podľa pána Sedláka reálne. Pravdepodobne najlepšie riešenie pre obec je urobiť tento obecný podnik služieb ako spoločnosť s ručením obmedzeným. Týmto obecným podnikom chce pozdvihnúť patriotizmus občanov k pôde a zveľadiť a udržať tieto pozemky pre úžitok obce Kordíky a blaho občanov obce Kordíky. Vytvorenie bio farmy, získanie certifikátu Ekotrend Slovakia. Chov hovädzieho dobytku je najjednoduchší pre predaj bio-mäsa a bio-výrobkov. Navrhuje pozdvihnúť včelárstvo, ktoré je na ústupe a ktorému sa stále v našej obci nejakí občania venujú. Navrhuje pestovanie malotonážnych plodín, liečivých rastlín a prípadne vianočných stromčekov. Navrhuje založenie salaša, ktorý je však ziskový až pri počte oviec nad 200 kusov. Je treba v našej obci rozprúdiť vidiecky turizmus s predajom bio-výrobkov. Bude treba na začiatok vytvoriť minimálne dve pracovné miesta, ktoré musia byť aj adekvátne zaplatené, ale samozrejme treba aj adekvátne vzdelaných ľudí na tieto pracovné miesta. Reálny zisk sa predpokladá až po troch rokoch fungovania tohto obecného podniku. Pán Sedlák by rád kumuloval všetky zdroje financií, čiže salaš, chov hovädzieho dobytka, obecný obchod ,služby občanom....

Prítomný poslanec Mgr. Juraj Kundrata navrhol pestovanie dendromasy – rýchlo rastúce dreviny. Navrhuje neriešiť všetky služby naraz, ale najskôr rozbehnúť len obecný podnik ohľadom poľnohospodárskej pôdy, ostatné až neskôr ,cca o 3-4 roky. Poslanec obecného zastupiteľstva Juraj Kundrata je jednoznačne za založenie s.r.o., ktorá bude najskôr len obhospodarovať obecné pozemky o rozlohe cca 66 ha, nakúpiť hovädzí dobytok,na ktorý však budú možné dotácie od štátu až v roku 2017,čiže v roku 2016 môžu byť dotácie len za kosenie (behom roka sa robia fotosnímky, kde vidia koľko toho kto pokosil).

Ďalej starosta obce Kordíky informoval poslancov obecného zastupiteľstva o stretnutí s pánom Jánom Palúchom, ktorý je SHR v Selciach. Pán Ján Palúch má záujem o prenájom pastvín a navrhol sumu 50,-€ /ha. Poslanci obecného zastupiteľstva však stále chcú založiť obecný podnik, kde je síce riziko, ale mal by priniesť väčší príjem do obecného rozpočtu. Pôda sa dá prenajať vždy aj budúci rok alebo o rok, dva. Poľnohospodárske zmluvy sa uzatvárajú na minimálne 5 rokov.

Prítomná občianka Iveta Holbíková sa pýtala, prečo sa viacej nevyužíva stará sála a kultúrny dom na prenajímanie na rôzne aj rodinné akcie – svadby, promócie, maturitné večierky atď. Aj toto by bol prínos do obecného rozpočtu. Ďalej si myslí,že nie je potrebné v obci robiť niečo duplicitne, keďže už varí v obci pán Dušan Sedlák v svojom pohostinstve a ďalšia kuchyňa sa v takejto malej obci neoplatí.

Nakoniec sa poslanci obecného zastupiteľstva zhodli na založení obecného podniku. Treba reálne navrhnúť počiatočné náklady a náklady na najbližšie 1-2 roky. Právne poradenstvo by v tomto prípade zabezpečovala obecná právnička, ekonomické poradenstvo by sa pravdepodobne riešilo externe. Obecný podnik by mohol aj zabezpečovať služby občanom ako kosenie, murárske a stavebné práce a iné drobné služby.

Najskôr treba nájsť medzi občanmi obce jedného konateľa – riadiaci pracovník, 2.konateľom – kontrolujúci a podpisujúci by bol pravdepodobne starosta obce, keďže pôjde o obecný podnik. Zamestnanci by sa dali riešiť aj cez príspevky z ÚPSVR.

Na ďalšom zastupiteľstve musí byť už vypracovaný reálny program celého podniku. Tým pádom musí byť už presný podnikateľský zámer na 1 rok 2016.

Poslanci s návrhom jednohlasne súhlasili.

Ďalej v bode **rôzne poslankyňa Jaroslava Bobáková informovala** obecné zastupiteľstvo o starej suchej čerešni pri dome č. 84.Treba zistiť koho je pozemok a dať ju vypíliť,aby cez zimné mesiace nespadla.

Poslanci s návrhom jednohlasne súhlasili.

**8.** Starosta obce poďakoval prítomným poslancom obecného zastupiteľstva a ukončil obecné zastupiteľstvo.

**V Kordíkoch 15.10.2015**

Zapisovateľka zápisnice: Iveta Tučeková

Overovatelia zápisnice: Ján Donoval

 Ing. Pavol Drábik

 **Ján Záchenský**

 **starosta obce**